La Bibia piemontèisa/Testament Vej/Ester/Ester 1


Éster

1

Ël rè a organisa un disné da spatuss 

Al temp d'Assuer (ëd col Assuer ch'a regnava da l'India fin-a a l'Etiòpia ansima a sentevintessèt provinse), a col temp-là, coma che rè Assuer a l'era setà an sël tròno real, ant la sitadela 'd Susa, ël ters ann ëd sò regn, a l'ha dàit un disné an onor ëd tùit ij sò grand ufissiaj e ij sërvent. L'armeja dij Persian e dij Médi e ij nòbij e governador ëd provinsa a j'ero dëdnans a chiel, mentre ch'a fasìa vëdde soe richesse e la glòria 'd sò regn e lë spatuss magnifich ëd soa grandëssa për vàire dì, për senteotanta dì. 
Passà ch'a jero coj dì-lì, ël rè a l'ha dàit n'àutr disné 'd set dì, ant la cort dël giardin ëd la regia, për tuta la gent ch'as trovava ant la sitadela 'd Susa, dal pì amportant al pì cit. A-i era ëd tendagi 'd tèila bianca e 'd porpra violëtta tacà për ëd cordon ëd damasch e 'd porpra rossa, lor midem pendù për d'anej d'argent e d'òr fissà dzura 'd colòne 'd marmo verd, ëd marmo bianch, ëd mareperla e 'd mosaich. Le beivande a j'ero servije ant ëd cope d'òr, tute diferente, e quantità 'd vin a l'era smonù dal rè con liberalità regal. Ël decret real a obligava gnun a bèive, avend prescrivù a tùit j'ufissiaj ëd soa ca che tuti a fusso tratà com a vorìo.

La regina Vasti, da part soa, a l'avìa smonù un disné a le fomne ant ël palass real d'Assuer.

La regin-a Vasti a l'é gavà da soa posission regal 

Ël dì ch'a fà sèt, butà an alegrìa pr' ël vin, ël rè a l'ha comandaje a Meuman, a Bisetà, a Carbonà, a Bigtà, a Abagtà, a Zetar e a Carcas, ij sèt eunuch ch'a servìo a la presensa dël rè Assuer, ch'a mnèisso 'dnans a chiel la regin-a Vasti con soa coron-a real, për mostreje a la gent e ai cap soa blëssa: chila, an efet, a l'era piasosa a vëdd-se. Ma la regin-a Vasti a l'é arfudasse dë vnì, contravenend a l'òrdin che 'l rè a l'avìa daje a j'eunuch; ël re a l'é anrabiasse motobin e la flin-a a l'é anviscasse drinta 'd chiel.

Antlora chiel a l'é adresasse ai savant vërsà ant la siensa dla lej (përchè a l'era parèj che j'afé dël rè a j'ero tratà, an presensa 'd tuti coj ch'a na savìo dla siensa dla lej e dël drit). A l'ha fàit vnì da chiel Carsenà, Setar, Admata, Tarsis, Mères, Marsenà e Memucan, sèt grand ufissiaj persian e medi ch'a j'era consentì 'd vëdde 'l visagi dël rè, e ch'a j'ero setà ant ij prim pòst dël ream.

"Conforma a la lej," a l'ha dit, "lòn ch'a venta feje a la regin-a Vasti për nen avèj dit che 'd sì al comand dël rè Assuer che j'eunuch a l'avìo trasmetuje?". An presenza dël rè e dij grand ufissiaj, Memucan a l'ha rëspondù: "A l'é nen mach contra 'l rè che la regin-a a l'é portasse mal, ma 'dcò contra tùit ij grand ufissiaj e tùit ij pòpoj spantià travers le provinse dël rè Assuer. La manera 'd fé dla regin-a a mancrà pa dë vnì a esse conossùa da tute le fomne, ch'a vardran ij sò marì con dëspresi. Ël rè Assuer midem, a podran dì, a l'avìa dije a la regin-a Vasti dë vnì da chiel, ma chila a l'ha pa vorsù ven-e. Da adess anans le prinsipësse 'd Persia e 'd Media ch'a savran ël fat ëd la regin-a a na parlëran con tùit ij prinsi dël rè e a në vniran ëd paròle brute e d'anrabiament sensa fin. S'a jë smija bin al rè, ch'a ven-a emanà da chiel n'edit real, da scrivse an tra le lej 'd Persia e 'd Media, përparèj ch'a ven-a esse nen revocàbil, ch'a disa che Vasti a podrà pa pì comparì dëdnans al rè Assuer e che 'l rè a-j conferissa dignità 'd regin-a a un-a cha sia mej che chila. Quand che l'edit dël rè a sarà conossù an tut sò regn për grand ch'a sia, tute le fomne a onoreran sò marì dal pì amportant al pì cit".

Sòn a l'é piasuje al rè e ai sò prinsi. Ël rè a l'ha fàit coma ch'a l'avìa dije Memucan: a l'ha mandà 'd litre a tute le provinse dël regn, a tute le provinse conforma sua manera dë scrive e a tùit ij pòpoj conforma sua lenga; përchè tùit ij marì ch'a fusso padron a ca soa a podèisso parlé com a vorìo.

Nòte 

Bibia
Testament Vej
Ester